Shavkat Mirziyoyev: “Musa Yerniyazovning qutlug‘ nomi ko‘chalar, xiyobonlarga beriladi”

Prezidenti Shavkat Mirziyoyev 1-avgust kuni Nukus shahrida bo‘lib, Qoraqalpog‘iston Respublikasiga 2002-yildan buyon rahbarlik qilib kelgan Jo‘qorg‘i Kenges raisi Musa Yerniyazov vafoti munosabati bilan tashkil etilgan ta’ziya marosimida nutq so‘zladi.

Davlat rahbari o‘z nutqida davlat va jamoat arbobi, marhum Musa Yerniyazov nomi abadiylashtirilishini ta’kidlab o‘tdi.
“Biz, albatta, ushbu ajoyib insonning qutlug‘ nomini abadiylashtirish uchun Toshkentda, Nukusda va respublikaning boshqa hududlarida, maslahatlashgan holda, uning nomi ko‘chalar, xiyobonlar va boshqa obyektlarga beriladi, albatta.
Agar pandemiya bo‘lmaganda bugun butun elimiz Qoraqalpog‘istonga (ta’ziyaga) kelgan bo‘lardi. (Hozir ham) butun xalqimiz biz bilan.
Bu inson qariyb 50 yillik mehnat faoliyatida xalqiga halol mehnat qilaman, deb boshidan juda ko‘p azob-uqubatlarni o‘tkazgan. Uning vafoti – barchamiz uchun og‘ir musibat. Qoraqalpoq elining mana shunday buyuk farzandi xotiramizda abadiy qoladi. Hali Musa Tajetdinovich haqida ko‘p-ko‘p kitoblar yoziladi, yoshlarga o‘rnak qilib ko‘rsatamiz.
O‘zbekiston va Qoraqalpog‘iston xalqiga murojaat qilib aytmoqchimanki, biz hech qachon Musa Tajetdinovichni unutmaymiz. Ilohim, joylari jannatdan bo‘lsin. Musa Tajetdinovich Yerniyazov – buyuk og‘amizning porloq xotirasi barchamizning qalbimizda mangu yashaydi”, – deydi Prezident.

Avvalroq Shavkat Mirziyoyev Musa Yerniyazovning qabrini ziyorat qilgani xabar qilingandi.
Eslatib o‘tamiz, Qoraqalpog‘iston Jo‘qorg‘i Kengesi raisi Musa Yerniyazovda 24-iyun kuni koronavirus aniqlangan. U Respublika ixtisoslashtirilgan Xirurgiya ilmiy-amaliy tibbiyot markazining Nukus filialiga yotqizilgan. Unga COVID-19 infeksiyasi o‘ta og‘ir kechishi, ikki tomonlama pnevmoniya tashxisi qo‘yilgan. Qoraqalpog‘iston SSV axborotiga ko‘ra, Musa Yerniyazov bir oy og‘ir ahvolda bo‘lgan. 31-iyul kuni esa Musa Yerniyazov vafot etdi.